text: Ægtepar omdanner hestemøg til grøn energi
  23 november 2017 kl. 19.08
  I Brædstrup har et ægtepar udviklet en maskine, der kan omdanne hestemøg til biobrændsel.
  Ægteparret Kristian Trolle og Gitte Rosenkilde fra Brædstrup i Horsens har opfundet en maskine, der kan lave hestemøg om til biobrændsel.
  Maskinen, der især er henvendt til stutterier, laver varme til bygningerne og producerer briketter, der kan brændes af.
  - Stutterierne har mange udfordringer med deres hestemøg, og vi ved, der er mange gode ressourcer i hestemøg, siger Gitte Rosenkilde, medejer af Ecodrying.
  Gitte Rosenkilde, medejer Ecodrying: "I Danmark ville vi sagtens kunne sælge 200 anlæg."
  Gitte Rosenkilde og Kristian Trolle driver virksomheden Ecodrying i Brædstrup. I øjeblikket findes der kun to maskiner, men der er ved at blive lavet flere.
  - I Danmark ville vi sagtens kunne sælge 200 anlæg, siger Gitte Rosenkilde og tilføjer, at der også er et marked for maskinen i England, Norge, Sverige og Holland.
  Hestemøg er normalt betegnet som affald, og det må man ikke bare brænde af. Den nye maskine kan adskille afføringen, så nu har parret fået lov af Miljøstyrelsen til at gå i gang med produktion og salg af maskinen.
  - Der er rimeligt store forventninger til det. Hele hestebranchen i Europa har efterspurgt det her produkt i rigtig mange år. Der er ikke nogen endnu, der rigtigt har brudt koden, plus at der har været problemer med lovgivningen i forhold til at få lov til at brænde det af.
  Parret fortæller, at man ikke skal være bange for lugten, hvis man investerer i en af maskinerne.
  - Det er i et lukket system. Der er hverken lugtgener, og så mindsker det også fluer på stedet, fordi man holder møddingen væk hele tiden, siger Kristian Trolle.  
  Prisen på et biobrændsel-anlæg ligger mellem 1,2 og 4,5 million kroner afhængigt af størrelsen.
  